Die tierlein flohen; darvon wurt der walt gar öd,
derhalb sein narung in die leng wurt schmal und spröd;
er kam zu seim bruder, tet im das klagen.
Sein bruder sprach: »ich halt mich unsers vatters ler;
du wütest, das um dich kan niemant bleiben mer,
des mustu abnemen in alten tagen.«
Er fürt in mit im in sein walt,
den sach er springen vol der wilden tiere.
der jung leb sach ein weidman alt
stellen sein garen in waldes refiere;
er sprach: »den jeger reiß zu tot;
er wil die tierlein in dem walde fahen.«
er sprach: »unser vatter gebot,
wir solten uns mit keinem menschen schlahen;
er sei sterker und hab vil list.«
der jung leb sprach vermeßen:
»was get des alten bot mich an?
disen weidman
wil ich zureißen durch mein sterk
und wil in darnach eßen.«